《上周尚书内翰承旨二十韵》
宋代·许及之

弱水蓬莱远，群山岱岳高。尘埃千障隔，景行寸心劳。

摸索知何千，抠趋苦未遭。铜章披宿雾，藻鉴炳秋毫。

穹壤悬鹏鴳，篇章抵雁羔。斯文标正脉，舆论凛时髦。

勇退关吾道，留行切帝褒。风云开壮观，舟楫际洪涛。

剑履昭魁象，词澜卷巨鳌。合宫陈缛典，华盖粲星旄。

霁日明黄道，祥风动赭袍。恩波荣赦草，颜咫醉仙桃。

麻册追盘诰，诗歌逼颂骚。人方期补衮，功岂在挥毫。

地禁承中旨，天官冠列曹。仪型喜颇牧，步武接夔皋。

蚤晚登三事，乾坤倚一陶。途长须骥足，用拙匪牛刀。

造请神先索，推敲痒莫搔。未嗟闻道晚，终待郢斤操。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。